HRVATSKI PRIRODOSLOVNI MUZEJ U ZAGREBU

**Obrazloženje uz Prijedlog financijskog plana za 2025. godinu**

**Obrazloženje općeg dijela Prijedloga financijskog plana**

Prijedlog financijskog plana Hrvatskog prirodoslovnog muzeja za 2025. godinu izrađen je u skladu sa Zakonom o proračunu (članci 28-33.) te uputama za izradu Gradskog ureda za financije u kojima je utvrđena metodologija planiranja. Zajedno sa projekcijama za razdoblje 2026-2027. godine digitalno je izrađen, te poslan na usvajanje osnivaču.

Proračunski korisnici dužni su planirati sve prihode i rashode po svim izvorima financiranja.

Ukupni prihodi planiraju su u iznosu od **3.562.300,00 EUR-a**, a raspored ukupnih rashoda planiran je u iznosu od **3.991.800,00 EUR-a.** Razlika u iznosu od **429.500,00** **EUR-a** odnosi se na planirani višak rezultata poslovanja po izvoru 3.1.1. prenesen iz 2024.godine

**P R I H O D I**

1. **Proračunski prihodi - 3.364.400,00 EUR-a**

1. **Prihodi iz Gradskog proračuna -** predviđaju se na osnovu financijskog okvira/limita doznačenog od strane osnivača u iznosu od **3.155**.**800,00 EUR-a.**
2. **Prihod iz Gradskog proračuna –** održavanje i opremanje ustanova u kulturi **161.600,00 EUR-a** (investicijsko održavanje).

**D. Prihodi iz Državnog proračuna: Ministarstva kulture i medija RH 47.000,00 EUR-a**

1. **Vlastiti prihodi i prihodi - 154.900,00 EUR-a**

Vlastiti prihodi planiraju se u ukupnom iznosu od **154.900,00 EUR-a,** a na temelju iskustava i rezultata iz 2024. godine, te predviđenog povećanja prihoda zbog povećanog interesa nakon otvorenja Novog HPM-a i prodaje publikacija i ulaznica. Muzej će također ostvariti vlastite prihode od suradnje s privredom te javnim ustanovima.

1. **Tekuće pomoći od institucija i tijela eu**

Odnose se na Ugovor o partnerstvu za standardni projekt u okviru prioritete 1 i 3 (Specifični cilj 6.2) Interreg program Slovenija - Hrvatska 2021.-2027. **43.000,00 EUR-a**

1. **Planirani višak prihoda iz 2024. iznosi 429.500,00 EUR-a**

**R A S H O D I**

Rashodi su prikazani prema uputama Gradskog ureda za kulturu po izvorima financiranja.

Važno je napomenuti da se proračunski rashodi izvršavaju namjenski.

Vlastiti prihodi troše se za izvršenje ugovorenih projekata (terenska istraživanja, nabava opreme i sl.), a prema odlukama ravnatelja i za materijalne rashode za koje Grad Zagreb ne doznačuje dovoljno sredstava, za programe koji nisu financirani iz gradskog i državnog proračuna.

**Obrazloženje posebnog dijela Financijskog plana**

Plan razvitka Hrvatskog prirodoslovnog muzeja u 2025. godini, uz predviđenu programsku aktivnost, temeljen je na završetku projekta Novi Hrvatski prirodoslovni muzej i otvaranju novog stalnog postava.

## PROGRAMSKA DJELATNOST

## 1. Zaštita muzejske građe i dokumentacije Hrvatskoga prirodoslovnog muzeja

Cilj predloženog programa je osigurati zaštitu prirodoslovne i antropološke građe te arhivske dokumentacije Hrvatskog prirodoslovnog muzeja. Građa sadrži 1,4 milijuna primjeraka naše nacionalne prirodoslovne i antropološke baštine koja se čuva se i štiti kao kulturno dobro dok se u muzejskoj arhivi čuva obimna dokumentacija stara gotovo 150 godina.

Sustavno i redovito provođenje mjera preventivne zaštita neophodan je i kontinuirani muzejski proces te čini temelj očuvanja kulturne baštine te podlogu za daljnju muzeološku obradu građe. Realizacijom predloženog programa jamči se kontinuitet zaštite fundusa Muzeja, omogućujući tako i budućim generacijama posjetitelja, domaćim i stranim stručnjacima i znanstvenicima da se educiraju, istražuju i uživaju u bogatoj kulturnoj baštini koju Muzej čuva.

Prijedlozi zaštite razrađeni su pojedinačno za svaku vrstu građe (mineraloško-petrografske, geološko-paleontološke, antropološke, zoološke, botaničke te arhivske dokumentacije) te objedinjeni u zajednički program.

## 2. Nabava izložaka za nadopunu zbirki, novi stalni postav muzeja i povremene izložbe

Obzirom na projekt uređenja stalnog postava muzeja u 2024. godini, tijekom 2025. godine planira se prvenstveno nadopuna zbirki, ali i nabava dodatnih izložaka koji bi bili uklopljeni u novi stalni postav, a prema postojećoj koncepciji.

Prioritetni način prikupljanja građe u prirodoslovnim muzejima je otkup ili prikupljanje na terenu zbog točnosti potrebnih podataka pri inventiranju predmeta i njegovu sagledavanju u odnosu na okoliš, obzirom da prikupljeni prirodoslovni materijal dobiva svoju vrijednost stručnom obradom pa iako nužno ne predstavlja estetski vrijedan eksponat, predstavlja vrijednost kao muzejski predmet svojim mjestom u muzejskoj zbirci, izložbi, postavu.

Nabava dodatnih reprezentativnih izložaka za stalni postav, a kojima će se posjetiteljima Grada Zagreba najbolje komunicirati važnost i značaj fundusa muzeja te prirodoslovne teme koje artikuliramo kroz muzejski predmet/izložak odnosno njegovu kontekstualizaciju. Istovremeno nadopuna zbirki čini osnovu vrijednosti muzeja. Nadopuna zbirki vrši se konstanto.

Nakon otvaranja Stalnog postava, planira se zamjena i nadopuna preparata čime će se obogatiti fundus muzeja, te će se dodatno poboljšati kulturna i turistička ponuda metropole kao i vidljivost i prepoznatljivost Grada kroz novi muzej odnosno njegov stalni postav

## 3. Knjižnica – programi muzejske djelatnosti u 2025. godini

Godišnje održavanje, razvoj i informatička podrška za integrirani knjižnični sustav Koha. Integrirani knjižnični sustav Koha služi za obradu i pretraživanje knjižnične građe koju stručno osoblje Hrvatskoga prirodoslovnog muzeja svakodnevno koristi u svom radu.

Obradom knjižnične građe u računalnom programu Koha koja je odmah nakon postupka katalogizacije pretraživa putem online kataloga skraćuje se postupak pronalaska tražene publikacije. Također, kataložni zapis svake publikacije koja ima svoju dostupnu digitalnu inačicu u posebnom modulu Kohe povezuje se s njom. Tako da korisnik knjižnice pretražujući online katalog, ne samo da dobiva informaciju da li knjižnica posjeduje publikaciju koja ga zanima, već ju može „prelistat“i i pročitati iz udobnosti vlastitog doma ili ureda.

## 4. Izdavaštvo

# **4A Redovno izlaženje muzejskog časopisa Natura Croatica u 2025.**

Muzejski znanstveni časopis Natura Croatica izlazi trideset i treću godinu, dva puta godišnje, na engleskom jeziku, a objavljuje radove vezane uz prirodoslovne muzejske zbirke i prirodoslovna istraživanja iz područja biologije i geologije. Glavni urednik je muzejski savjetnik u mirovini dr. sc. Nikola Tvrtković. Uredništvo časopisa vodi mr.sc. Marijana Vuković, muzejska savjetnica.

Časopis izlazi redovito; radovi su dostupni u punom pristupu na web-stranicama Muzeja te na hrcak.srce.hr/natura-croatica. Radove objavljujemo kao 'online first' čime su nakon završenog recenzijskog postupka još brže vidljivi znanstvenoj zajednici.

U stvaranju časopisa sudjeluju brojni domaći i strani autori – znanstvenici i stručnjaci; te brojni recenzenti iz Hrvatske i iz inozemstva, bez ikakve naknade. Časopis je citiran u brojnim važnim svjetskim sekundarnim bazama. Indeksiranjem u svjetskim bazama te stalnom prisutnošću na portalu hrvatskih znanstvenih časopisa HRČAK Natura Croatica dostupna je korisnicima širom svijeta. Ovisno o sredstvima časopis će biti tiskan u manjem broju primjeraka i eventualno poslan ustanovama s kojima Muzej još njeguje razmjenu publikacija.

# 

## 5. Redovna pedagoška djelatnost

**5A Edukativni programi Hrvatskog prirodoslovnog muzeja 2025.**

Programi vezani uz novi stalni postav Hrvatskoga prirodoslovnog muzeja, raznoliko su koncipirani sadržaji namijenjeni prvenstveno školskoj djeci posjetiteljima muzeja, ali i različitim uzrastima i interesnim skupinama građana i stručnjaka. Pedagoški program odvija se tijekom cijele godine u prostoru Muzeja, ali prema potrebi i interesu korisnika i izvan muzeja, u nekom drugom prostoru korisnika (vrtići, škole, bolnice, knjižnice, parkovi, drugi muzeji i ustanove) ili u prirodi (terenske radionice).

**5B Ciklus edukativno pedagoških radionica: DNA, GENI I KROMOSOMI**

Radionica „CSI:HPM Zločin u kokošinjcu“, nagrađena posebnim priznanjem Hrvatskoga muzejskog društva, a koja je posjetiteljima približavala tajnu šifru skrivenu u DNA molekuli, godinama se uspješno održavala na našem Muzeju. Veliki interes, kako građanstva tako i osnovnih i srednjih škola nedvosmisleno je pokazao iznimno važnu ulogu Muzeja u edukaciji i popularizaciji znanosti. Kroz niz ponuđenih raznolikih aktivnosti posjetiteljima se omogućuje da osjete atmosferu rada u DNA laboratoriju i upoznaju najčešće korištene tehnike i aparaturu. Program koji predlažemo koncipiran je tako da zadovolji najšire potreba ciljane publike te sastoji se od 4 različite radionice na temu DNA i genetike koje se izlažu na više razina složenosti:

**RADIONICA 1:** DNA detektiv - primjena DNA barkodiranja u animalnoj forenzici.

**RADIONICA 2:** Poigrajmo se s DNA – struktura i uloga DNA za najmlađe

**RADIONICA 3:** DNA molekula – struktura i izolacija DNA

**RADIONICA 4:** Genetika – znanost o nasljeđivanju

Radionice će se održavati u prostoru Hrvatskoga prirodoslovnog muzeja pri čemu će korisnici koristiti i prostor i opremu novouređenog DNA laboratorija, kao i multimedijalne izloške novog stalnog postava Muzeja. Radionice traju oko dva sata i mogu obuhvatiti do 25 sudionika, a profesori mogu odabrati temu koja im se čini najzanimljivija kao nadopuna redovnom školskom programu.

Plan i vrsta aktivnosti te metodologija dani su u detaljnom opisu svake radionice iz ciklusa: putem multimedijalnih prezentacija i digitalnih sadržaja, modela, brižno osmišljenih DNA igara, jednostavnih pokusa i simulacije rada u DNA laboratoriju korištenjem „prave“ opreme osnovni cilj programa je poučiti/razjasniti što je to DNA, čemu služi i kako je nasljeđujemo, dati doprinos popularizaciji prirodoslovlja te pružiti nadgradnju nastavnom programu za učenike osnovnih i srednjih škola.

Uz sudjelovanje iskusne muzejske pedagogice, ove visoko specijalizirane radionice vodi kustosica s dugogodišnjim iskustvom u genetičkim istraživanjima i primjeni različitih molekularno bioloških tehnika te programima popularizacije znanosti.

## 6. Akcije i manifestacije

**6A Akcije i manifestacije**

**Iz muzeja u prirodu – nastavak**

Suština programa Iz muzeja u prirodu, koji se provodi kontinuirano od 2008. godine, je edukacija djece i odraslih o značajnim prirodoslovnim pojavama – stijenama, mineralima, krškim oblicima, tektonici, biljkama, gljivama i životinjama - neposredno u prirodi. Osim toga, cilj programa je poboljšati interakciju između kustosa i muzejskih posjetitelja, potaknuti građane kako na izlete u prirodu tako i na dolazak u novi muzej.

Program izvode kustosi Hrvatskog prirodoslovnog muzeja u suradnji sa kustosima Hrvatskog sportskog muzeja u vidu poučnih izleta u prirodu. Uz dosadašnji uobičajeni dio programa, ponavlja se i novi eksperimentalni dio programa koji je po prvi puta uspješno proveden 2023. g., posebno posvećen taktilnom doživljaju prirode kod slabovidnih osoba. Program će se odvijati u razdoblju od ožujka do studenog 2025. godine. Poučni izleti u prirodu organizirat će se na području Medvednice, Samoborskog gorja, Like, Istre i Velebita.

## IZLOŽBENA DJELATNOST

**1A Izložba „Kućica“ u kući**

Izložba „Kućica“ u kući samo je logičan i predviđeni nastavak naših dosadašnjih aktivnosti u Hrvatskome prirodoslovnom muzeju u kojima se natura i kultura sljubljuju i isprepliću na posve nov i drugačiji način. Premda inspiracija ili bolje rečeno poticaj za ovaj naslov dolazi od naziva zaštićenog spomenika kulture Kuća u kući, koji se nalazi na otoku Braču, naša priča sa spomenutom atrakcijom nema gotovo nikakve povezanosti. Zamišljeni projekt temelji se na suradnji Hrvatskoga prirodoslovnog muzeja i zagrebačkog Studija Wallart, čija je vlasnica dizajnerica Josipa Maras. Mlada i nagrađivana dizajnerica svoj slikarski talent uspješno prenosi u digitalno slikarstvo, a potom na velike formate u vidu zidnih tapeta.

Kroz ovu suradnju dio bogate prirodoslovne baštine izišao bi iz Muzeja u umjetničkoj formi i preselio se u nečiji dom/kuću, poslovni ili radni prostor te postao dio njihove svakodnevice i to na različitim mjestima diljem svijeta. Bio bi to posve drugačiji način izlaganja prirodoslovne baštine što moguće zavrjeđuje i novo ime, primjerice disperzivna izložba. Kućice različitih formi i struktura, potpuno glatke ili ukrašene, svaka sa svojom zadaćom, pričom i imenom, bile su sklonište i dom raznovrsnih živih bića (fosilnih i recentnih gastropoda, cefalopoda i foraminifera), čuvali ih od predatora, udara valova i drugih vremenskih nepogoda, danas su pohranjene u muzejskim zbirkama, povremeno se izlažu, obrađuju u znanstvenim i stručnim radovima, a sada bi trebale dobiti jednu posve novu misiju/dimenziju. Ideja je da ti vrijedni i prepoznatljivi muzejski eksponati/kućice zajedno s artistički oslikanim tapetama budu okosnica izložbe simboličkog naziva „Kućica“ u kući.

# **1B Izložba Prirodoslovna baština objektivom elektronskog mikroskopa**

Iz fundusa Hrvatskoga prirodoslovnog muzeja (mineraloško-petrografske, geološko-paleontološke, botaničke, zoološke i paleoantropološke građe) 25 izabranih muzejskih predmeta pripremit će se za snimanje skenirajućim elektronskim mikroskopom, kako bi se javnosti prezentirale strukturne, anatomske i morfološke specifičnosti u strukturi i građi odabranih izložaka. Odabrani muzejski predmeti koji će biti izloženi imaju izuzetan muzeološki značaj i važnost u fundusu muzeja, obzirom na njihovu baštinsku vrijednost, mineraloško-petrografsku, fosilnu, botaničku i zoološku specifičnost, rijetkost i važnost kao prirodoslovne sastavnice u Hrvatskoj.

Značajke skenirajuće elektronske mikroskopije:

Skenirajuća elektronska mikroskopija (SEM) ima niz značajki koje ju čine ključnom tehnikom u znanosti i industriji. Glavne značajke su mogućnost postizanja velikih povećanja, visoka rezolucija i velika dubinska oštrina promatranih uzoraka. To omogućava dobivanje trodimenzionalnog prikaza vrlo sitnih uzoraka i detalja uz zadržavanje dubinske oštrine te detaljno proučavanje njihovih površinskih karakteristika (topografije). SEM se može koristiti za proučavanje širokog spektra uzoraka, uključujući zoološke i botaničke uzorke, te minerale, stijene i fosile.

# **POKAZATELJI USPJEŠNOSTI**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija pokazatelja | Jedinica mjere | Polazna vrijednost  (2024.) | Ciljana vrijednost (2025.) | Ciljana vrijednost (2026.) | Ciljana vrijednost (2027.) |
| Povećanje broja izložbi ograničenog trajanja | Povećanjem broja izložbi ograničenog trajanja cilj je približiti i upoznati posjetitelja s prirodnim bogatstvom Hrvatske | Broj izložbi | 3 | 2+(2) | 4 | 7 |
| Povećanje broja posjetitelja | Cilj je posjetitelje zainteresirati za prirodoslovlje, te istovremeno povećati svijest o muzeju kao relevantnoj isntituciji za istraživanje i učenje o prirodi | Broj posjetitelja | 28000 | 80000 | 85000 | 90000 |

Voditelj računovodstva: Ravnateljica:

Irena Poljančić, dipl.oec Prof.dr.sc. Tatjana Vlahović